ธปท.ชี้ม็อบยังไม่กระทบเงินบาท
ธปท.ชี้ปัญหาการชุมนุมทางการเมืองยังไม่กระทบค่าเงินบาทและต้นทุนการเงิน
27 เม.ย. 2553

ธปท.ชี้ปัญหาการชุมนุมทางการเมืองยังไม่กระทบค่าเงินบาทและต้นทุนการเงิน
นายบัณฑิต นิจถาวร รองผู้ว่าการ ด้านเสถียรภาพการเงิน ธนาคารแห่งประเทศไทย (ธปท.) เปิดเผยว่า ภาวะอัตราแลกเปลี่ยนค่าเงินบาทของไทยในขณะนี้ไม่ได้รับลกระทบจากสถานการณ์การชุมนุมทางการเมือง เพราะยังไม่มีเงินไหลออกเพรากังวลกับปัญหา ตรงกันข้ามยังมีเงินทุนไหลเข้าไทยต่อเนื่อง  เข้ามาในตลาดหลักทรัพย์และตลาดพันธบัตร ตามแนวโน้มเงินทุนที่ยังเลือกไหลเข้าตลาดเอเชียต่อไป ส่งผลให้ค่าเงินบาทยังแข็งค่าอยู่ไม่ได้อ่อนค่าลง เพราะขาดความน่าเชื่อถือจากปัญหา 
“ตลาดเงินก็ยังไม่กระทบ ส่วนผลกระทบต่อต้นทุนการเงิน กรรีที่ไทยมีปัญหาจนบริษัทจัดอันดับเข้าปรับลดเครดิตประเทศช่วงที่ผ่านมาก็ยังไม่กระทบดอกเบี้ยที่ไทยต้องไปกู้ยืมต่างประเทศ แต่ก็ยังไม่แน่ต้องตามดูใกล้ชิดว่าบริษัทจัดอันดับเขาจะปรับลดเครดิตเราอีกไหม ถ้าลดลงอีกต้นทุนการกู้ยืมเราอาจจะสูงขึ้นได้ เพราะถือว่าความเสี่ยงเราสูงขึ้น” นายบัณฑิต กล่าว
ทั้งนี้ การประเมินภาวะเศรษฐกิจภาพรวม รวมทั้งผลกระทบต่างๆต่ออัตราการเจริญเติบโต ธปท.จะประเมินและแถลงผลอีกครั้งในวันที่ 29 เม.ย.นี้อีกครั้ง แต่ในเบื้องต้นเชื่อว่าเศรษฐกิจไทยยังเดินได้ ตามปัจจัยที่เศรษฐกิจโลกยังขยายตัวได้ นโยบายการเงินหรืออัตราดอกเบี้ยยังผ่อนคลาย ขณะเดียวกันนโยบายการคลังก็ยังกระตุ้นเศรษฐกิจอยู่